HELSINGIN HOVIOIKEUS	         	Radanrakentajantie 5	PL 76    
Puhelin 010 3640 500		00520 Helsinki	00521 Helsinki
Telefax 010 3640 512 kirjaamo	Käyntiosoite	                      Postiosoite	
Telefax 010 3640 791 hallinto

___________________________________________________________________________________________

Helsinki 2.5.2006

				Oikeusministeriölle

Viite: Oikeusministeriön lausuntopyyntö 
         9.3.2006  OM 15/42/2005
	      OM053:00/2005	

	  Lausuntonaan oikeusministeriön työryhmämietinnöstä 2006:3 tulliselvitysrikoksia koskevaksi lainsäädännöksi hovioikeus esittää kunnioittaen seuraavaa:

1. Yleistä 

Mietinnössä rikoslakiin ehdotetaan lisättäväksi uusi 46 a luku, jossa säädettäisiin tulliselvitysrikoksista (tulliselvitysrikos, törkeä tulliselvitysrikos ja lievä tulliselvitysrikos). Lainsäädäntöhanke liittyy valtioneuvoston periaatepäätöksen mukaiseen pyrkimykseen torjua rajat ylittävää talousrikollisuutta ja harmaata taloutta. Tulliselvitysrikoksen rangaistavaksi säätäminen antaisi mietinnön mukaan mahdollisuuden nykyistä tilannetta tehokkaammin puuttua sellaisiin tilanteisiin, joissa tullille tuonnin, viennin tai kauttakulkuliikenteen yhteydessä annetaan vääriä tietoja.

2. Sääntelyn tarpeellisuus

Tulliselvitysrikosta koskeva rangaistussäännös olisi mietinnön mukaan toissijainen veropetos-, säännöstely- tai salakuljetusrikoksia koskeviin säännöksiin nähden. Pääsääntöisesti tullitoimenpiteisiin liittyvän ilmoittamisvelvollisuuden laiminlyöminen täyttäisi voimassa olevan tullirikkomuksen tunnusmerkistön. Näistä seikoista johtuen tulliselvitysrikoksen tunnusmerkistön käyttöala tulisi todennäköisesti koskemaan vain erittäin pientä tekojoukkoa. Näillä perusteella uuden sääntelyn tarpeellisuus voidaan kyseenalaistaa varsinkin tilanteessa, jossa Euroopan Unionin uusi tullikoodeksi on vielä käsittelyvaiheessa eikä muiden mietinnössä mainittujen maiden lainsäädännössä ole vastaavaa sääntelyä.  

Uuden sääntelyn tarvetta puoltaa se, että tullitoimenpiteisiin liittyvissä ilmoitusvelvollisuuden laiminlyönneissä ja väärien tai puutteellisten tietojen antamisessa voi yhä useammin olla kysymys suurista taloudellisista arvoista ja tekoihin voi liittyä suunnitelmallisuutta, ammattimaista toimintaa tai toistuvuutta. Näiden tutkinta voi mietinnössä mainituin tavoin edellyttää sellaisia pakkokeinoja, joiden käyttäminen tullirikkomuksen rangaistusmaksimin alhaisuuden vuoksi ei nykyään ole mahdollista. Lisäksi uudella sääntelyllä voisi ankaramman rangaistusmaksimin johdosta olla jonkin verran yleis- ja erityisestävää vaikutusta.

3. Muuta

	  Ehdotetun säädöstekstin sisällön, uusien säädösten muihin lakeihin aiheuttamien muutosten tai lakiteknisten seikkojen osalta hovioikeudella ei ole lausuttavaa.

	   Presidentti		Lauri Melander

	   Kansliapäällikkö		Kristina Kahlas-Capodistrias     

	   

	   Lausunnon ovat valmistelleet hovioikeudenlaamanni Heikki Juusela ja viskaali Matti Aalto.